**POZIV**  
**za**

**V Međunarodni interdisciplinarni studentski skup**

**Karlovački dani slobodne misli**

**31. maj – 2. jun 2019.**

**Sremski Karlovci**

Centar za afirmaciju slobodne misli (CEZASM) organizuje V Međunarodni interdisciplinarni studentski skup pod nazivom **Karlovački dani slobodne misli** koji će se održati od 31. maja do 2. juna 2019. godine u Sremskim Karlovcima.

Okosnicu skupa predstavlja studentska konferencija na kojoj pravo učešća imaju studenti i studentkinje osnovnih, master i doktorskih studija, ali i svi oni koji su okončali svoje studije. Prateći sadržaji skupa su pozvana predavanja, promocije publikacija, projekcije dokumentarnih filmova itd.

Glavna tema ovogodišnjeg skupa glasi:

**(Dis)funkcionalnost društvenog subjekta**

Kratak opis teme:

Na izmaku druge dekade XXI veka jedna od bitnih karakteristika (savremenog) čoveka predstavlja upravo sistemska (dis)funkcionalnost. Ovim se potvrđuje da je čovek kao društveni subjekt unapred determinisan, odnosno da mu je kvalitetna i produktivna egzistencija zagarantovana, s jedne strane, sve dok je u funkciji sistema i njegovog uspešnog održanja ili, s druge strane, dokle god istrajava u naporu da se odupre određenom sistemu usled uverenja da mu on donosi mnogo više štete nego koristi.

Iz rečenog se može zaključiti da problem nastaje onda kada se na čovekovo konstituisanje sam sistem ili pak neki od njemu svojstvenih podsistema ponaosob počne negativno odražavati. Takođe, problem druge vrste se pojavljuje i u slučaju kada sam društveni subjekt svojim (samo)izgrađivanjem, te sebi svojstvenim *logos*-om i *praxis*-om počne dovoditi u pitanje sistem uopšte ili njegove konkretne delove. Tako, primera radi, sistemska funkcionalnost može da se markira kao izrazito negativna pojava u slučajevima kada prioritet ima ona vrsta sistema koja ne vodi računa o zadovoljenju individualnih ljudskih potreba, prava i sloboda, kao što i sistemska disfunkcionalnost može da se markira kao izrazito pozitivna pojava u slučajevima kada se prioritet daje upravo onom individualnom, te kada se od sistema očekuje da doprinese ostvarivanju onih partikularnih interesa i ciljeva koji imaju pozitivne implikacije i po samu celinu budući da predstavljaju njen integrativni deo.

Stoga, pitanje koje se neminovno nameće tiče se procene relevantnosti funkcionalnosti, ali i disfunkcionalnosti društvenog subjekta i to kako za njega samog tako i za sistem uopšte. Nadalje, s obzirom na to da sistemska (dis)funkcionalnost po sebi nije niti isključivo pozitivno niti negativno svojstvo (savremenog) čoveka, važno je voditi računa o osnovanosti kritike koja joj se upućuje. Naime, da li će se (dis)funkcionalnost potvrditi kao pozitivna ili pak negativna zavisi, između ostalog, od samog sistema i njegove strukture, zatim pojedinca i načina na koji je integrisan u isti, kao i implikacija koje proizilaze iz uspostavljene veze između sistema i pojedinca.

Imajući u vidu aktuelne društvene (ne)prilike, utisak koji se neminovno nameće jeste da se čovek sve više usmerava ka tome da bude kako direktno tako i indirektno u funkciji krajnje upitnog društvenog sistema i njime obuhvaćenih podsistema, kao i da je stepen njegove sistemske funkcionalnosti određujući za njegovo pozicioniranje, a potom i za mogućnosti crpljenja najrazličitijih benefita. Drugim rečima, sistem je sve manje u službi društvenog subjekta i stoga mu potonji nije neophodan kako bi se preko opšteg dobra obezbedila i pojedinačna dobra i koristi, već kako bi se zadovoljili limitirani ciljevi interesnih grupacija. Benefiti koje istrumentalizovan društveni subjekt ostvaruje u navedenim okolnostima ne samo da su prolaznog karaktera, već je i njihova pozitivna valorizacija pod znakom pitanja.

Iz tog razloga je važno je imati u vidu da sistemska funkcionalnost neretko za svoje konsekvence može imati pojave poput jednoumnosti, unifikacije, homogenizacije i totalizujućeg kretanja, odnosno pojave koje kao takve zauzimaju primat u odnosu na afirmativno, slobodno, otvoreno i (samo)kritičko mišljenje i njime podstaknuto delovanje. Nadalje, sistemska funkcionalnost sa sobom može da povlači zatvorenost i ograničenost, a što neretko vodi ka pojavi nacionalizma, homofobije, ksenofobije, mizoginije, verskog fanatizma, revizija prošlosti, „kultura“ žrtvovanja i smrti i itd.

Zbog svega navedenog, kao jedan od vodećih izazova sa kojima se suočava savremeni društveni subjekt jeste adekvatno pozicioniranje unutar postojećeg društvenog sistema, kao i njime obuhvaćenih podsistema, odnosno, preciznije rečeno, pozicioniranje koje sa sobom neće nositi negativne implikacije po njemu svojstvenu osobenost, te slobodu u mišljenju i delovanju. Drugim rečima, iznalaženje „prave mere“ kada je u pitanju subjektovo angažovanje u korist sistema, ali zarad vlastite dobrobiti, odnosno zauzimanje „zlatne sredine“ između sistemskih i vlastitih interesa jeste zahtev na koji čovek kao društveni subjekt treba što uspešnije da odgovori kako bi predupredio dovođenje u pitanje ili čak negiranje sopstvene subjektivnosti.

**Centar za afirmaciju slobodne misli poziva zainteresovane studente i studentkinje osnovnih, master i doktorskih studija (ali i one koji su uspešno okončali svoje studije) da iz ugla različitih naučnih sfera (filozofija, sociologija, istorija, psihologija, lingvistika, nauka o književnosti, političke nauke, studije umetnosti, antropologija, medijske studije, metodika nastave itd.) predstave svoje naučno-istraživačke radove na zadatu temu.**

Pojedinačni doprinosi skupu obuhvataju sledeći spektar podtema:

1. Društveni sistem i njegove pozitivne/negativne implikacije po društvene subjekte
2. (Ne)moć društvenog subjekta
3. (Pod)sistemske prakse degradacije društvenog subjekta
4. Masovnost/opštost versus individualnost/osobenost
5. Naučna praksa i njeni potencijali za kritičko preispitivanje stvarnosti
6. Naučni delatnici kao promoteri (samo)kritičkog odnosa prema sistemu
7. Mediji kao (in)direktni faktor u konstituisanju (dis)funkcionalnih društvenih subjekata
8. Uloga religije/politike/kulture/jezika u (pre)oblikovanju društvenog subjekta
9. Diskurs kao instrument za akcije sistema ili reakcije društvenih subjekata
10. Savremena tehničko-tehnološka dostignuća i (dis)funkcionalnost društvenih subjekata
11. Politički/medijski jezik kao instrument (dis)funkcionalnosti društvenog subjekta
12. (Dis)funkcionalnost društvenog subjekata i savremena književnost

**Svi radovi predstavljeni u sklopu V Karlovačkih dana slobodne misli biće publikovani u e-zborniku do kraja 2019. godine.**

Organizatori skupa se nadaju i objavljivaju štampane publikacije kojom će biti obuhvaćeni isključivo pozitivno recenzirani radovi.

**Radi učešća na V Karlovačkim danima slobodne misli naplaćivaće se kotizacija:**

* **35 evra u dinarskoj protivvrednosti za jednodnevno učešće** (materijal za rad, program skupa, potvrda o učešću, ručak i osveženja)
* **100 evra u dinarskoj protivvrednosti za trodnevno učešće** (tri noćenja na bazi punog pansiona, materijal za rad, potvrda o učešću, program skupa, užine i osveženja)

Prijava treba da sadrži:

1. Ime i prezime
2. Univerzitet, fakultet, odsek i nivo studija
3. Godište
4. Naslov rada
5. Sažetak rada (max 250 reči)
6. Ključne reči (max 10)
7. Naslov rada na stranom jeziku
8. Sažetak rada na stranom jeziku (max 250 reči)
9. Ključne reči na stranom jeziku (max 10)
10. Adresa stanovanja, e-mail i kontakt telefon
11. Izabrana kotizacija
12. Izabrana podtema

**Rok za dostavljanje prijava: 05. april 2019. godine!**

Svi koji se prijave dobiće povratnu informaciju o njenom prijemu najkasnije do 15. aprila 2019. godine.

**Prijavu dostaviti na: afirmacijamisli@gmail.com**

Vidimo se na **V Karlovačkim danima slobodne misli**!

U ime Organizacionog i Programskog odbora,

doc. dr Andrea Ratković